钦定古今图书集成/理学汇编/文学典/第062卷 > 耶律良
## 钦定古今图书集成/理学汇编/文学典/第062卷 > 耶律良

按《辽史》本传：良字习撚，小字苏，著帐郎君之后。生于
乾州，读书医巫闾山。学既博，将入南山肄业。友人止
之曰：“尔无仆御，驱驰千里，纵闻见过人，年亦垂暮。今
若即仕，已有馀地。”良曰：“穷通命也，非尔所知。”不听。留
数年而归。重熙中，补寝殿小底，寻为燕赵国王近侍，
以家贫，诏乘厩马。迁修起居注。会猎秋山，良进《秋游
赋》，上嘉之。清宁中，上幸鸭子河，作《捕鱼赋》，由是宠遇
稍隆，迁知制诰兼知部署司事。奏请编御制诗文，目
曰《清宁集》。上命良诗为《庆会集》，亲制其序。顷之，为敦
睦宫使，兼权知皇太后宫诸局事。良闻重元与子涅
鲁古谋乱，以帝笃于亲爱，不敢遽奏，密言于皇太后。
太后托疾，召帝白其事。帝谓良曰：“汝欲间我骨肉耶？”
良奏曰：“臣若妄言，甘伏斧锧。陛下不早备，恐堕贼计。
如召涅鲁古不来，可卜其事。”帝从其言。使者及门，涅
鲁古意欲害之，羁于帐下，使者以佩刀断㡩而出，驰
至行宫，以状闻，帝始信。乱平，以功迁汉人行宫都部
署。咸雍初，同知南院枢密使事，为惕隐，出知中京留
守事。未几卒。帝嗟悼，遣重臣赙祭，给葬具，追封辽西
郡王，谥曰“忠成。”